Diari Oficial de la Generalitat Valenciana


Sumari del DOGV 5355, del 27-09-2006 (2006/10185)

RESOLUCIÓ de 10 d'agost de 2006, del conseller d'Infraestructures i Transport, per la qual s'encomana a l'Entitat de Sanejament d'Aigües Residuals de la Comunitat Valenciana l'explotació de les infraestructures de caràcter general de proveïment d'aigua potable al Camp de Morvedre (València).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5355

Data del DOGV
:   27-09-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/10206


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 10 d'agost de 2006, del conseller d'Infraestructures i Transport, per la qual s'encomana a l'Entitat de Sanejament d'Aigües Residuals de la Comunitat Valenciana l'explotació de les infraestructures de caràcter general de proveïment d'aigua potable al Camp de Morvedre (València). [2006/10260]  
Antecedents de fet  
La Conselleria d'Infraestructures i Transport va encomanar a l'Entitat de Sanejament d'Aigües, a l'empara de l'Orde de 9 de novembre de 1999, l'execució de les infraestructures generals corresponents a les fases 1, 2, 3, i 4 del proveïment d'aigua potable al Camp de Morvedre (València), per mitjà de resolucions de 13/01/2000, 13/01/2000, 06/09/2001 i 24/06/2002 respectivament.  
Les obres de la fase 1, les Valls, Almenara i Canet d'En Berenguer, van ser adjudicades el 30 de març de 2001 i rebudes i entregades a l'ús públic l'1 de setembre de 2003.  
Les obres de la fase 2, subcomarca de la Baronia fins a Estivella, van ser adjudicades el 25 de juny de 2001 i rebudes i entregades a l'ús públic l'1 de setembre de 2003.  
Les obres de la fase 3, la Baronia Alta, van ser adjudicades el 7 d'octubre de 2003, i es troben en l'actualitat en fase d'execució des del 10 de març de 2004 que es va firmar l'acta de comprovació de replantejament.  
Finalment, les obres de la fase 4, l'Almardà, van ser adjudicades el 14 d'abril de 2005, i es troben en l'actualitat en fase d'execució des del 12 de setembre de 2005, que es va firmar l'acta de comprovació de replantejament.  
Cap dels quatre contractes esmentats inclou l'explotació de les instal·lacions durant el període de garantia de les obres; per la qual cosa quan finalitze acabarà la vigència de les seues respectives comandes de gestió.  
Així, després de l'acabament de les obres i a fi de garantir el funcionament normal de les instal·lacions a mesura que siguen entregades a l'ús públic, es fa necessari efectuar una nova comanda de gestió, conjunta per a tot el sistema, d'acord amb el que establixen els articles 14.2 i 16.a) de la Llei 2/1992, de 26 de març, de Sanejament d'Aigües Residuals de la Comunitat Valenciana.  
Fonaments de dret  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat entre altres atribucions, la planificació, l'aprovació definitiva de plans i projectes, així com l'elaboració de projectes, l'execució d'obres i l'explotació de les instal·lacions i servicis que promoga directament. De la mateixa manera, la llei determina que la Generalitat podrà utilitzar qualsevol mecanisme convingut, concertat, organitzatiu o funcional, en el cas que això contribuïsca a millorar l'eficàcia de la gestió pública.  
L'article 13 assenyala que l'actuació de la Generalitat en les matèries a què es referix la llei es durà a terme a través del Govern Valencià i de les conselleries d'Infraestructures i Transport i de Territori i Habitatge, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la mateixa llei crea amb personalitat jurídica pròpia i plena capacitat pública i privada, i que té com a objecte la gestió, l'explotació d'instal·lacions i servicis, i l'execució d'obres d'infraestructures per a proveïment de caràcter general (article 14 de la Llei 2/1992, de 26 de març, de Sanejament de les Aigües Residuals de la Comunitat Valenciana, en la nova redacció donada per la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana).  
Igualment, atés que l'Entitat de Sanejament es concep com una persona jurídica de caràcter essencialment instrumental, la llei establix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles que li puguen encomanar les entitats locals o altres organismes (article 16 a).  
Finalment, d'acord amb l'article 14.2 de l'esmentada llei, la relació de la Generalitat amb l'Entitat Pública de Sanejament es realitzarà a través de la Conselleria d'Infraestructures i Transport.  
Vista la proposta de la Direcció General d'Obres Públiques.  
En virtut d'això, i de conformitat amb el que establixen els articles 14.2 i 16 a) de la Llei 2/1992, de 26 de març, l'article 35 de la Llei 5/1983, de 30 de desembre, de Govern Valencià, i el 12 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resolc:  
Encomanar a l'Entitat Pública de Sanejament i Depuració d'Aigües Residuals de la Comunitat Valenciana la gestió de l'explotació de les infraestructures de caràcter general de proveïment d'aigua potable al Camp de Morvedre (València), a fi de garantir l'adequada explotació d'estes, amb efecte a partir del seu lliurament a l'ús públic.   
Contra la present resolució, que esgota la via administrativa, pot interposar-se amb caràcter potestatiu, recurs de reposició davant del mateix òrgan que va dictar la resolució en el termini d'un mes, comptador des de l'endemà de la seua notificació, en virtut del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que els dóna la Llei 4/1999, de 13 de gener (BOE núm.12, de 14 de gener).  
No obstant el que disposa el paràgraf anterior, la present resolució podrà ser impugnada directament davant del Jutjat Contencios Administratiu de la ciutat de València, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de notificació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998 de 13 de juliol, Reguladora de la Jurisdicció Contenciosa Administrativa.  
Tot això sense perjuí que es puga interposar, si és el cas, qualsevol altre recurs que s'estime procedent.  
València, 10 d'agost de 2006.. El conseller d'Infraestructures i Transport. José Ramón García Antón.